Smakfullt program - itromso.no
Konturene til det endelige programmet for Tromsøs egen matfestival – Smak-festivalen – begynner å bli synlige.
KOKKEDUO: Petter Markussen (til venstre) og Gunnar Jenssen forteller at programmet for høstens Smak-festival nå begynner å bli klart. – Vi er kjempestolte over arrangementet vi hadde i fjor og vi kommer til å ha et like godt program i år, sier Markussen.
Publisert: 11 august 2014 21:48 Sist oppdatert: 11 august 2014 21:48
Det forteller styreleder for Smak-festivalen, Petter Markussen, oldermann i Kokkens mesterlaug i Tromsø.
– Vi har det meste av aktivitetene vi skal ha i vårt store telt på torget på plass – og denne uken håper jeg at vi også får spikret våre kurs på Breivika, sier han.
Kursene i Breivika vil foregå på avdelingen for matfag på den videregående skolen, og vil være omtrent det samme som i fjor.
Smak-festivalen går av stabelen 18.-20. september. Det er andre året at festivalen blir arrangert, og i fjor gikk tromsøværingene bokstavelig talt mann av huse for å få med seg festivalen.
Se bilder av folk og mat på Smakfestivalen i fjor her!
– Folk sto i kø for å komme inn på festivalområdet en time før vi åpnet. Det var helt fantastisk, forteller Markussen.
I år er påmeldingene fra utstillere noe lavere enn i fjor, forteller Markussen.
– Samtidig har de som vil være med bestilt større telt og mer plass, så det vil være et like stort område som i fjor, sier han.
Alt gikk imidlertid ikke knirkefritt i fjor. Matfestivalen gikk med et kraftig underskudd – hovedsakelig på grunn av høye kostnader for innleide kokker og underholdere.
– I år tar vi mål om å bruke egne krefter til en langt rimelige kostnad, sier Markussen.
Det skal imidlertid ikke gi lavere kvalitet på det som serveres fra mesterlaugets tel, lover han.
LES OGSÅ: Flere velger norsk og kortreist mat
Nordnorsk måltid
– Vi vil prøve å gjøre mer ut av teltet enn det vi gjorde i fjor med mer aktiviteter, sier Gunnar Jenssen – til daglig kokk på Skarven, og ansvarlig for aktivitetene i teltet på torget under Smak-festivalen.
Blant annet skal det serveres et "Nordnorsk måltid" – en lokal vri av TV2-programmet "Det norske måltid".
Gunnar Jenssen fra Troms, Johnny Trasti fra Finnmark – og forhåpentlig Roy Magne Berglund fra Nordland skal stå for maten.